CELEX: 32019R1920
Language: bg
Date: 2019-11-18 00:00:00
Title: Регламент за изпълнение (ЕС) 2019/1920 на Комисията от 18 ноември 2019 година за предоставяне на правната закрила, предвидена в член 99 от Регламент (ЕС) № 1308/2013 на Европейския парламент и на Съвета, на наименованието Ambt Delden (ЗНП)

19.11.2019   
               
               
                  BG
               
               
                  Официален вестник на Европейския съюз
               
               
                  L 298/1
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/1920 НА КОМИСИЯТА
         от 18 ноември 2019 година
         за предоставяне на правната закрила, предвидена в член 99 от Регламент (ЕС) № 1308/2013 на Европейския парламент и на Съвета, на наименованието „Ambt Delden“ (ЗНП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 99 от него,
         като има предвид, че:
         
                     (1)
                  
                  
                     В съответствие с член 97, параграфи 2 и 3 от Регламент (ЕС) № 1308/2013 Комисията разгледа заявката за регистрация на наименованието „Ambt Delden“ като защитено наименование за произход (ЗНП), изпратена от Нидерландия на 12 февруари 2016 г., и я публикува в Официален вестник на Европейския съюз (2).
                  
               
                     (2)
                  
                  
                     На 8 май 2018 г. беше получено възражение от италианското министерство на земеделието в съответствие с член 98 от Регламент (ЕС) № 1308/2013 и член 14 от Регламент (ЕО) № 607/2009 на Комисията (3). Комисията счита, че възражението е допустимо в съответствие с член 15 от Регламент (ЕО) № 607/2009.
                  
               
                     (3)
                  
                  
                     С писмо от 5 юли 2018 г. Комисията препрати това възражение на нидерландските власти и ги прикани да представят своите коментари в рамките на два месеца в съответствие с член 16, параграф 1 от Регламент (ЕО) № 607/2009. Нидерландия изпрати коментарите си на 4 септември 2018 г. в рамките на установения срок.
                  
               
                     (4)
                  
                  
                     Съгласно предвиденото в член 16, параграф 1 от Регламент (ЕО) № 607/2009 Комисията с писмо от 2 октомври 2018 г. информира възразяващата страна — италианското министерство на земеделието, за коментарите на нидерландските власти и определи срок от два месеца за евентуален отговор. Комисията не получи отговор от италианското министерство на земеделието.
                  
               
                     (5)
                  
                  
                     В съответствие с член 16, параграф 3 от Регламент (ЕО) № 607/2009 Комисията следва да вземе решение въз основа на предоставените ѝ доказателства.
                  
               
                     (6)
                  
                  
                     Възразяващата страна твърди, че някои лозови сортове, използвани за производството на „Ambt Delden“, а именно „Souvignier Gris В“, „Pinotin N“, „Solaris B“, „Regent N“ и „Johanniter В“, са получени от кръстосването на вида Vitis vinifera с други видове от рода Vitis. Възразяващата страна е на мнение, че това е в недвусмислено противоречие с член 93, параграф 1, буква а), подточка iv) от Регламент (ЕС) № 1308/2013, в който се посочва, че вината със ЗНП, трябва да са произведени от сортове лози, принадлежащи към Vitis vinifera. Тя освен това твърди, че всички държави членки, като например Италия, могат да класифицират своите винени сортове лози (както принадлежащите към вида Vitis vinifera, така и кръстоските на сортове) въз основа на прецизни научни доказателства и данни и че сорт, получен от междувидово кръстосване, в никакъв случай не може да бъде считан за принадлежащ към вида Vitis vinifera.
                  
               
                     (7)
                  
                  
                     Комисията извърши оценка на аргументите, предоставени от възразяващата страна и от заявителя, и стигна до заключението, че наименованието „Ambt Delden“ следва да се регистрира като защитено наименование за произход поради изложените по-долу причини.
                  
               
                     (8)
                  
                  
                     По отношение на твърденията, че продуктът не е получен от лозови сортове, принадлежащи към Vitis vinifera, няколко факта следва да бъдат взети предвид. Първо, на равнището на ЕС не съществува хармонизирана класификация на лозовите сортове от вида Vitis vinifera. Освен това не съществува референтен списък или научен документ, издадени от официален компетентен орган, например Международната организация по лозата и виното (OIV), който понастоящем да дава възможност за недвусмислена категоризация на вида Vitis vinifera или кръстоска на вида Vitis vinifera с други видове от рода Vitis, или за разграничение между тях. Въз основа на горепосоченото въпросът за научното определение следва на първо място да бъде разгледан в предварителната национална оценка, извършвана от държавите членки в съответствие с член 96 от Регламент (ЕС) № 1308/2013. За целта Нидерландия се позовава на класификацията, съдържаща се в базата данни Vitis International Variety Catalogue (VIVC) (4), според която всичките въпросни пет лозови сорта се класифицират като принадлежащи към вида Vitis vinifera. Второ, по силата на член 16, параграф 3 от Регламент (ЕО) № 607/2009 що се отнася до проверката на възражението, Комисията взема решението за отхвърляне или регистрация на наименование за произход въз основа на предоставените ѝ доказателства. В случая възражението се позовава на германския национален регистър на сортовете лози, воден от Bundessortenamt (Германската федерална служба за сортовете растения), и информацията от VIVC, според която всичките пет сорта, използвани за производството на виното „Ambt Delden“, са били създадени чрез определена степен на кръстосване между различни видове от рода Vitis. На уебсайта на VIVC обаче тези пет сорта са класифицирани като Vitis vinifera. На последно място, при вземането на решения Комисията трябва да се води от принципа на недопускане на дискриминация. В тази връзка Комисията отбелязва, че към момента въпросните сортове винено грозде се използват в няколко държави членки за производството на вина със защитено наименование за произход.
                  
               
                     (9)
                  
                  
                     Поради посочените по-горе причини не е възможно да се заключи, че продуктът с наименованието „Ambt Delden“ е получен от лозови сортове, които не принадлежат към вида Vitis vinifera. Следователно възраженията, изложени на това основание, трябва да бъдат отхвърлени.
                  
               
                     (10)
                  
                  
                     Предвид гореизложеното и в съответствие с член 99 от Регламент (ЕС) № 1308/2013 Комисията смята, че наименованието „Ambt Delden“ следва да получи правна закрила и да бъде вписано в регистъра, посочен в член 104 от същия регламент.
                  
               
                     (11)
                  
                  
                     Мерките, предвидени в настоящия регламент, са в съответствие със становището на Комитета за общата организация на селскостопанските пазари,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Предоставя се правна закрила на наименованието „Ambt Delden“ (ЗНП).
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 18 ноември 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 347, 20.12.2013 г., стр. 671.
         
            (2)  ОВ C 100, 16.3.2018 г., стр. 14.
         
            (3)  ОВ L 193, 24.7.2009 г., стр. 60.
         
            (4)  Vitis International Variety Catalogue (VIVC) е база данни за различните видове и сортове (култивари) на лози от рода Vitis. VIVC се администрира от Института за лозарство „Geilweilerhof“ (Institut für Rebenzüchtung Siebeldingen Geilweilerhof) в Зибелдинген, Германия и съдържа информация от лозаро-винарски колекции в различните институти за лозарството в целия свят. Към април 2009 г. в базата данни се съдържа информация от 130 институции от 45 държави, която е представена в около 18 000 позиции.